En utraditionel byvandring er blevet indviet i Aars - helt uden en menneskelig guide.

Scan en QR-kode. Frem med høretelefonerne. Og så ellers afsted gennem Aars by. En ny, digital byvandring blev i dag indviet i Aars og Kunstruten, som byvandringen hedder, tager udgangspunkt i den kunst, der findes i Aars. Her kan man nu via en digital løsning med mobil og høretelefoner høre historier om de forskellige kunstværker i byen, når man følger ruten. - Vi vil gerne have alle de gode fortællinger fra Himmerland mere ud, og det kan sådan en digital byvandring være med til, siger Johanne Bugge, der er destinationsdirektør ved Destination Himmerland. Den digitale byvandring er udviklet af Destination Himmerland i samarbejde med Turistforeningen i Aars for at imødekomme efterspørgslen på guidede ture i området, der ofte kun finder sted i højsæsonen. - Turister kan godt lide at høre om egnen, de er i, og det betyder meget for dem at få et indtryk af, hvilken kulturhistorie der er, så derfor giver denne digitale byvandring rigtig god mening og kan bruges året rundt, siger Johanne Bugge. 365 dage om året Turister, eller andre interesserede, bliver altså guidet hen til bestemte områder i Aars, hvorefter forskellige historier låses op på telefonen og bliver fortalt. - Det er en unik mulighed for at skabe helt særlige oplevelser i Himmerland - lige når det passer dem. Det er med til at udvide sæsonen og udvide den gæsteservice, som allerede ydes i Himmerland af områdets dygtige aktører, siger Johanne Bugge. Byvandringen og historierne er sat sammen af både lokale guider og Vesthimmerlands Museum. For eksempel har en af områdets lokale guider Per Nørgaard gennem tiden haft flere end 7500 deltagere på sine guidede ture. Flere på vej Den digitale byvandring i Aars bliver ifølge Johanne Bugge ikke den sidste. Der findes allerede to i Mariager, og nu er der også en på tegnebrættet i Løgstør. - Der er mange muligheder for at få flere, og det vil vi gerne arbejde på, så der kommer til at være mange gode historier fra Himmerland, der skal ud og leve hos vores turister, siger Johanne Bugge. Kunstruten i Aars kan tilgås fra Destination Himmerlands hjemmeside.